b"\n_START_ARTICLE_\nMetalistai\n_START_PARAGRAPH_\nMetalistai (angl. metalhead 'metalagalvis' arba angl. headbanger 'galvos purtytojas')\xc2\xa0\xe2\x80\x93 sunkiojo metalo muzikos fanai. Paplitusi visame pasaulyje, ypatingai daug metalist\xc5\xb3 yra Brazilijoje (\xc5\xbeymi Brazilijos thrash metal grup\xc4\x97\xc2\xa0\xe2\x80\x93 Sepultura) ir \xc5\xa0iaur\xc4\x97s Europos \xc5\xa1alyse. Metalist\xc5\xb3 subkult\xc5\xabra yra apipinta \xc4\xafvairi\xc5\xb3 stereotip\xc5\xb3, kurie da\xc5\xbenai neatitinka tikrov\xc4\x97s.\n_START_SECTION_\nPasaul\xc4\x97\xc5\xbei\xc5\xabra ir gyvenimo b\xc5\xabdas\n_START_PARAGRAPH_\nMetalist\xc5\xb3 subkult\xc5\xabra yra labai vieninga, metalistai jau\xc4\x8diasi tarsi vienos didel\xc4\x97s bendruomen\xc4\x97s nariai.  Paprastai svarbiausia metalistui yra muzika, nors dain\xc5\xb3 tekstai gali b\xc5\xabti antireliginiai, rasistiniai (pvz., Nazi black metal), ir atvirk\xc5\xa1\xc4\x8diai\xc2\xa0\xe2\x80\x93 deklaruojantys religij\xc4\x85 ir kvie\xc4\x8diantys \xc4\xaf taik\xc4\x85 (pvz., Megadeth\xc2\xa0\xe2\x80\x9ePeace sells\xe2\x80\x9c), bet da\xc5\xbeniausiai metalistai ideologij\xc4\x85 laiko antraeiliu dalyku, svarbiausia metale\xc2\xa0\xe2\x80\x93 muzika.\n_START_SECTION_\nReligija\n_START_PARAGRAPH_\nNors ir yra i\xc5\xa1im\xc4\x8di\xc5\xb3, da\xc5\xbeniausiai metalistai yra ateistai, o nuorodos dain\xc5\xb3 tekstuose \xc4\xaf religij\xc4\x85 suvokiamos kaip alegorija. taip pat metalistams b\xc5\xabdinga pagonyb\xc4\x97 bei Black metal atstovams\xc2\xa0\xe2\x80\x93 satanizmas.\n_START_SECTION_\nPom\xc4\x97giai\n_START_PARAGRAPH_\nYra ry\xc5\xa1ys tarp metalist\xc5\xb3 ir baikeri\xc5\xb3 subkult\xc5\xabr\xc5\xb3. J\xc5\xb3 m\xc4\x97giama muzika pana\xc5\xa1i, ir da\xc5\xbenas metalist\xc5\xb3 pom\xc4\x97gis yra va\xc5\xbein\xc4\x97jimas motociklu (tai puikiai iliustruoja dain\xc5\xb3 tekstai, pvz., Metallica\xc2\xa0\xe2\x80\x9eMotorbreath\xe2\x80\x9c).\n_START_SECTION_\nI\xc5\xa1vaizda\n_START_PARAGRAPH_\nVyrauja metalist\xc5\xb3 i\xc5\xa1vaizdos stereotipas\xc2\xa0\xe2\x80\x93 ilgi plaukai, odin\xc4\x97 apranga, papuo\xc5\xa1ta metaliniais spygliais, masyv\xc5\xabs batai. \xc5\xa0\xc4\xaf aprangos stili\xc5\xb3 suformavo brit\xc5\xb3 sunkiojo metalo grup\xc4\x97 Judas Priest. \xc5\xbdinomi yra ir kitokie aprangos stiliai, pvz., glam, goth. Dar svarbus atributas yra m\xc4\x97gstamos grup\xc4\x97s simbolika, tai yra m\xc4\x97gstamos grup\xc4\x97s mar\xc5\xa1kin\xc4\x97liai arba pakabukai. Kadangi metalistams svarbiausia yra muzika, tai da\xc5\xbeniausiai i\xc5\xa1vaizda b\xc5\xabna labai \xc4\xafvairi ir nesureik\xc5\xa1minama, pvz., Metallica grup\xc4\x97s nariai kur\xc4\xaf laik\xc4\x85 buvo trumpaplaukiai, \xc5\xa1iuo metu trumpus plaukus ne\xc5\xa1ioja du i\xc5\xa1 keturi\xc5\xb3 grup\xc4\x97s nari\xc5\xb3. Iron Maiden vokalistas nusikirp\xc4\x99s trumpai. Ai\xc5\xa1kiausias metalist\xc5\xb3 atributas\xc2\xa0\xe2\x80\x93 ilgi plaukai, arba kaip tik ilga barzda ir plika galva, auginama tam, kad b\xc5\xabt\xc5\xb3 \xc4\xafmanoma viens kit\xc4\x85 atpa\xc5\xbeinti gatv\xc4\x97je. Da\xc5\xbenai fanai neturi nei ilg\xc5\xb3 plauk\xc5\xb3, nei ilgos barzdos ir rengiasi \xc4\xafprasta apranga.\n_START_SECTION_\nGestas\n_START_PARAGRAPH_\nMetalist\xc5\xb3 gestas (lietuvi\xc5\xa1kai vadinamas \xe2\x80\x9eragais\xe2\x80\x9c) buvo \xc4\xafvestas Rainbow ir Black Sabbath grupi\xc5\xb3 vokalisto Ronnie Dio. Jis \xc5\xa1\xc4\xaf gest\xc4\x85 pastoviai matydavo rodant jo ital\xc5\xb3 tautyb\xc4\x97s mo\xc4\x8diut\xc4\x99, kuri mok\xc4\x97, kad \xc5\xa1is gestas apsaugo nuo pikt\xc5\xb3 aki\xc5\xb3 (\xe2\x80\x9eevil eyes\xe2\x80\x9c). \xc5\xa0is gestas yra paplit\xc4\x99s Vidur\xc5\xbeemio J\xc5\xabros valstyb\xc4\x97se._NEWLINE_Gest\xc5\xb3 kalboje \xc5\xa1is gestas, tik su atlenktu nyk\xc5\xa1\xc4\x8diu rei\xc5\xa1kia \xe2\x80\x9ea\xc5\xa1 tave myliu\xe2\x80\x9c (angl. I love you)._NEWLINE_Paprastai kai rodomas \xc5\xa1is gestas jis rei\xc5\xa1ki\xc4\x85 ne k\xc4\x85 kit\xc4\x85, kaip klausytoj\xc5\xb3 pasitenkinim\xc4\x85. Rodydami \xc5\xa1\xc4\xaf gest\xc4\x85 per koncert\xc4\x85 klausytojai \xc5\xa1itaip parodo atlik\xc4\x97jams, kad atlikimas jiems patinka.\n_START_SECTION_\nStereotipai\n_START_PARAGRAPH_\nPopuliariausi stereotipai apima metalist\xc5\xb3 i\xc5\xa1vaizd\xc4\x85, klausom\xc4\x85 muzik\xc4\x85, elgesio normas ir intelekto lyg\xc4\xaf. Jie da\xc5\xbeniausiai yra paremti \xc5\xbeymiausi\xc5\xb3 metalo grupi\xc5\xb3 sceniniu \xc4\xafvaizd\xc5\xbeiu. Kadangi metalistai labiausiai vertina muzik\xc4\x85, da\xc5\xbenai metalistai nusimano apie klasikin\xc4\x99 muzik\xc4\x85, d\xc5\xbeiaz\xc4\x85 ir kitas muzikos r\xc5\xab\xc5\xa1is, pvz., thrash metal grup\xc4\x97s Megadeth gitaristas Chris Poland greta metalo projekt\xc5\xb3 grojo d\xc5\xbeiazo muzik\xc4\x85, kaip ir buv\xc4\x99s \xe2\x80\x9eMetallica\xe2\x80\x9c grup\xc4\x97s bosistas Jason Newsted. Taip pat d\xc4\x97l metalo s\xc4\x85saj\xc5\xb3 su klasikine muzika metalistai da\xc5\xbenai kvie\xc4\x8diami atlikti savo k\xc5\xabrinius su simfoniniais orkestrais, pvz., Metallica albumas \xe2\x80\x9eS&M\xe2\x80\x9c (symphony & metallica) arba Serj Tankian (albumas \xe2\x80\x9eThe Elect The Dead Symphony\xe2\x80\x9c). Taip pat kartais metalo grup\xc4\x97s atlieka klasikinius k\xc5\xabrinius, pvz., kaip grup\xc4\x97 Children of bodom._NEWLINE_Mokslinink\xc5\xb3 tyrimais jau pasteb\xc4\x97ta, kad pom\xc4\x97g\xc4\xaf metalo muzikai galima laikyti intelekto po\xc5\xbeymiu. Profesorius Adrian North i\xc5\xa1 Heriot Watt universiteto tyrimais nustat\xc4\x97, kad metalo gerb\xc4\x97jai da\xc5\xbeniausiai pasi\xc5\xbeymi \xc5\xa1velnumu ir gerumu._NEWLINE_Taip egzistuoja stereotipas, kad metalo dainos yra apie niek\xc4\x85, t. y., j\xc5\xb3 \xc5\xbeod\xc5\xbeiai neturi turinio, o t\xc4\x97ra r\xc4\x97kimas ir kriokimas. Priklausomai pagal \xc5\xbeanr\xc4\x85, \xc5\xbeod\xc5\xbeiai gali b\xc5\xabti filosofiniai, arba nagrin\xc4\x97ja bendra\xc5\xbemogi\xc5\xa1k\xc4\x85sias vertybes, teisingum\xc4\x85: pvz., Metallica\xc2\xa0\xe2\x80\x9e...And Justice for All\xe2\x80\x9c (angl. \xe2\x80\x9e\xe2\x80\xa6ir teisingumas visiems\xe2\x80\x9c). Kartais yra kuriami tiesiog instrumentiniai k\xc5\xabriniai, t. y. juose vokalo neb\xc5\xabna. I\xc5\xa1imtis yra grindcore stilius, kuriame mintis da\xc5\xbenai i\xc5\xa1rei\xc5\xa1kiama tik dainos pavadinimas, o vokalas naudojamas kaip muzikos instrumentams emocijoms reik\xc5\xa1ti ir sudaro tik atskir\xc4\x85 melodij\xc4\x85."